**Последование благодарственного молебного пения ко Господу Богу на воспоминание избавления Церкве и Державы Российския от нашествия галлов и с ними двадесяти язык, певаемого в день Рождества Спасителя нашего Иисуса Христа или во ин день.**

**диакон:** Благослови, Владыко.

**иерей:** Слава Святей, и Единосущней, и Животворящей, и Нераздельней Троице, всегда, ныне и присно и во веки веков.

**диакон:**Слава Тебе, Боже наш, слава Тебе.

**народ:** Царю Небесный:

**диакон**: Трисвятое по Отче наш: Приидите, поклонимся: *Трижды.*

**хор пророчество святаго пророка Исаии:**

С нами Бог, разумейте языцы и покаряйтеся: Яко с нами Бог.

Чтец: Услышите до последних земли: Яко с нами Бог.

Могущии покаряйтеся: Яко с нами Бог.

Аще бо паки возможете, и паки побеждени будете: Яко с нами Бог.

И иже аще совет совещаваете, разорит Господь: Яко с нами Бог.

И слово, еже аще возглаголете, не пребудет в вас: Яко с нами Бог.

Страха же вашего не убоимся, ниже смутимся: Яко с нами Бог.

Господа же Бога нашего Того освятим, и Той будет нам в страх: Яко с ...

И аще на Него надеяся буду, будет мне во освящение: Яко с нами Бог.

И уповая буду на Него, и спасуся Им: Яко с нами Бог.

Се аз и дети, яже ми даде Бог: Яко с нами Бог.

Людие ходящии во тьме, видеша свет велий: Яко с нами Бог.

Живущии во стране и сени смертней, свет возсияет на вы: Яко с...

Яко Отроча родися нам. Сын, и дадеся нам: Яко с нами Бог.

Егоже начальство бысть на раме Его: Яко с нами Бог.

И мира Его несть предела: Яко с нами Бог.

И нарицается имя Его, велика совета Ангел: Яко с нами Бог.

Чуден Советник: Яко с нами Бог.

Бог крепок. Властитель, Начальник мира: Яко с нами Бог.

Отец будущаго века: Яко с нами Бог.

С нами Бог, разумейте языцы и покаряйтеся: Яко с нами Бог.

Слава Отцу и Сыну и Святому Духу:

С нами Бог, разумейте языцы и покаряйтеся: Яко с нами Бог.

И ныне и присно и во веки веков. Аминь.

С нами Бог, разумейте языцы и покаряйтеся: Яко с нами Бог.

**чтец:** Аллилуиа, аллилуиа, аллилуиа, слава Тебе, Боже. *Трижды.*

**диакон:** Миром Господу помолимся: *до прошения: О плавающих:*

*К обычным прошениям присоединяем особая:*

- Оеже исправитися молитве нашей сей, / яко кадилу пред Спасителем нашим Богом, / и приятися сей жертве сердец и устен, исповедающихся Господеви в день спасения, / услышавшему нас в день печали, / Господу помолимся.

* О еже непреобориму и победительну всегда над враги Отечеству быти, / и мир и славу утвердити в земли нашей, /Господу помолимся.
* О еже даровати нам благодать / от ныне и до века верою и любовию/ возвещати спасение и силу, и Царство Бога нашего и область Христа Его, / подавшему стране нашей силу и воздавшему нам радость спасения Своего, / Господу помолимся.
* О избавитися нам:
* Заступи, спаси, помилуй:
* Пресвятую, Пречистую:

**иерей:** Яко подобает Тебе всякая слава:

**диакон:** Бог Господь, и явися нам: *со стихами.*

**хор -** **тропарь, глас 4:**

Благодарни суще, недостойнии раби Твои, Господи,/ о Твоих великих благодеяниих на нас бывших,/ славяще Тя, хвалим, благословим, благодарим, поем и величаем Твое благоутробие,/ и рабски любовию вопием Ти:/ Благодетелю, Спасе наш, слава Тебе.

**Слава, тропарь, глас 1:**

Спаси, Господи, люди Твоя/ и благослови достояние Твое,/ победы православным христианом на сопротивныя даруя/ и Твое сохраняя Крестом Твоим жительство.

**И ныне, Богородичен, глас 8:**

Взбранной Воеводе победительная,/ яко избавльшеся от злых,/ благодарственная восписуем Ти, раби Твои, Богородице,/ но, яко имущая державу непобедимую,/ от всяких нас бед свободи, да зовем Ти:/ радуйся, Невесто Неневестная.

**диакон:** Вонмем.

**иерей:** Мир всем.

**чтец:** И духови твоему.

**диакон:** Премудрость.

**чтец**: Пророчества Исаиина чтение.

**диакон:** Вонмем.

**чтец:**

Тако глаголет Господь на царя Вавилонска: / ты рекл еси во уме твоем: / на небо взыду, выше звезд небесных поставлю престол мой, / сяду на горе высоце, на горах высоких, яже к северу, / взыду выше облак, буду подобен Вышнему. /Ныне же во ад снидеши, и во основания земли. / Видевшии тя удивятся о тебе и рекут: / сей человек раздражаяй землю, потрясаяй цари, /положивый вселенную всю пусту и грады ея разсыпа, / плененых не разреши. /Сия глаголет Господь Саваоф: / якоже глаголах, тако будет, и якоже совещах, тако пребудет, / еже погубити ассириан на земли Моей, и на горах Моих, /и будут в попрание, и отымется от них ярем их, / и слава их от рамен их отымется. / Сей совет, егоже совеща Господь на всю вселенную, /и сия рука на вся языки вселенныя. / Яже бо Бог Святый совеща, кто разорит? / И руку Его высокую кто отвратит?

**диакон:** **Прокимен, глас 7:**

Кто Бог велий, яко Бог наш? Ты еси Бог, творяй чудеса.

**Стих:** Сказал еси в людех силу Твою.

**Стих:** Рех: ныне начах, сия измена десницы Вышняго.

**Стих:** Помянух дела Господня, яко помяну от начала чудеса Твоя.

**И паки**: Кто Бог велий:

**диакон:** Премудрость

**чтец**: Ко Евреем послания святаго апостола Павла чтение:

**диакон:** Вонмем.

Братие, не достанет ми повествующу времени о Гедеоне, Вараце же и Сампсоне, / и Иеффаи, о Давиде же и Самуиле, и о других пророцех, / иже верою победиша царствия, / содеяша правду, получиша обетования, / заградиша уста львов, угасиша силу огненную, / избегоша острея меча, возмогоша о немощи, / быша крепцы во бранех, обратиша в бегство полки чуждих. /Темже убо и мы, толик имуще облежащ нас облак свидетелей, / гордость всяку отложше, и удобь обстоятельный грех, /терпением да течем на предлежащий нам подвиг, /взирающе на Начальника веры и Совершителя - Иисуса.

**иерей:** Мир ти.

**чтец**: И духови твоему.

**диакон:** Премудрость.

**чтец: Аллилуиа, глас 7:** Господь крепость люд ем Своим даст. Господь благословит люди Своя миром. **Стих:** Принесите Господеви, сынове Божии, принесите Господеви славу и честь.

**Таже Евангелие от Матфея, зачало 98-99 *(сборное).***

Рече Господь Своим учеником: / услышати имате брани и слышания бранем. / Зрите, не ужасайтеся, подобает бо всем сим быти, /но не тогда есть кончина. /Востанет бо язык на язык и царство на царство, / и будут глади и п*а*губы, и тp*у*си по м*е*стом. / Вся же сия начало болезнем. /Будет бо тогда скорбь велия, / якова же не была от начала мира доселе, ниже имать быти. / И аще не быша прекратилися дние оны, /не бы убо спаслася всяка плоть. / Избранных же ради /прекратятся дние оны.

**По Евангелии ектения: Рцем вси:**

**По Еще молимся о богохранимей стране нашей: *присоединяем прошения особая:***

- Еше молимся, о еже прияти Господу Спасителю нашему / исповедание и благодарение нас, недостойных рабов Своих, / яко не по беззаконием нашим сотворил есть нам, /ниже по грехом нашим воздал есть нам, /но и в годину искушения, пришедшаго на Отечество наше, и на всю вселенную, избавил ны есть, / и внегда, обышедше, обыдоша нас врази наши, /явил есть нам спасение Свое.

- Сам и ныне, Господи Сил! / За еже разрушити Тебе врага и местника / и спасти и прославити державу Российскую и Церковь утвердити, / якоже из уст младенец, от всех нас угодныя Тебе соверши хвалы, / души наша во спасение Твое исчезающия, яко всесожжение приими, / глас радости нашея услыши / и во предняя, усердно молимтися, от дней печали помилуй.

- Еще молимся о победоносных вождех и воинех наших, / и о всех ревнителех веры и правды / в годину искушения души своя за братию свою положивших, / яко да даст им Царь славы в день праведнаго Своего воздаяния живот вечный и венцы нетления, / нас же всех в их дусе и вере и единомыслии утвердит.

**иерей:** Услыши ны. Боже, Спасителю наш:

**хор:** Аминь.

**диакон:** Господу помолимся.

**хор:** Господи, помилуй.

***Иерей же со всею церковию со всяким вниманием и умилением глаголет молитву сию велегласно:***

Ты, Господи Боже, щедрый и милостивый, долготерпеливый и многомилостивый и истинный, / и правду храняй, и творяй милость в тысящи, отъемляй беззакония и неправды, и грехи! / На время мало оставль нас, милостию велиею помиловал еси! / И, посетив жезлом неправды наша, яко щедрит отец сыны, тако ущедрил еси нас! / Призрел бо еси на скорбь нашу / и на потребление царствующаго града Москвы, в немже от лет древних призвася имя Твое, / и на моления наша, яже не на наша правды уповающе, повергохом пред Тобою, но на щедроты Твоя многия Господи! /И дал еси нам хребет нечестивых сопостатов, / благочестивое же воинство наше венчал еси оружием благоволения Твоего, / да от лица его, исчезающе, исчезнут, яко дым врази Твои, / любящии же Тебе возсияют, яко восток солнца в силе своей. /

Видехом, Господи, видехом, и вси языцы видеша в нас, яко Ты еси Бог и несть разве Тебе, /Ты убиеши и жити сотвориши, поразиши и исцелиши и несть, иже измет от руку Твоею. / Темже утвердися сердце наше в Господе нашем, /вознесеся рог наш в Бозе нашем, возвеселихомся о спасении Твоем/

Благодарим Тя, Господи, яко наказуя, наказал еси ны вмале/ да не смерти во веки предаси нас/

Даждь нам, Господи, память сего славнаго Твоего посещения твердо и непрестанно имети в себе, / яко да в Тебе утверждены сыновним страхом, / и верою, и любовию, и Твоею крепостию ограждении выну, якоже днесь, /поем и славословим имя святое Твое.

Утверди благословение Твое на державе Российстей и Дух Твой Благий да почиет на ней выну. /Подаждь пастырем Церкве Русския святыню, / правителем суд и правду, /народу мир и тишину, законам силу и вере преспеяние. /О, Премисердный Господи, пробави милость Твою, ведущим Тя, /но непщующим Тебе - явлен буди, / еще же и врагов наших сердца к Тебе обрати и всем языком и племеном во Единем Истиннем Христе Твоем познан буди, / да от восток солнца до запад всеми убо языки, / единем же сердцем вси языцы восклицают Тебе гласом радования и возглашает велиим гласом: /

***И возглашает велиим гласом:*** Слава Тебе, Богу, Спасителю всех во веки веков.

**хор:** Аминь.

**диакон:** Премудрость.

**хор:** Честнейшую Херувим: Слава, и ныне: Господи, помилуй. *Трижды.* Благослови. **иерей:** отпуст обычный.

**диакон:** многолетие Патриарху, властем и народу.

**таже диакон:**:

Во блаженном успении вечный покой подаждь, Господи, / усопшему рабу Твоему императору Александру Первому / и всем вождем и воином / на поли брани жизнь свою за державу Российскую положившим, / и сотвори им вечную память.

**хор:** Вечная память. *Трижды.*

**диакон:** Христолюбивому Всероссийскому победоносному воинству, многая лета.

**хор:** Многая лета. *Трижды.*

**И абие хор: песнь святаго Амвросия, епископа Медиоланскаго, сиесть: Тебе Бога хвалим:**

**Певаему же многолетию, начинается звон и бывает по уставу.**